CELEX: 32019D1017
Language: sk
Date: 2019-06-14 00:00:00
Title: Rozhodnutie Rady (EÚ) 2019/1017 zo 14. júna 2019 o pozícii, ktorá sa má v mene Európskej únie zaujať v rámci Rady členov Medzinárodnej rady pre olivy (IOC), pokiaľ ide o podmienky týkajúce sa pristúpenia vlády Gruzínska k Medzinárodnej dohode o olivovom oleji a stolových olivách z roku 2015

21.6.2019   
               
               
                  SK
               
               
                  Úradný vestník Európskej únie
               
               
                  L 165/66
               
            
         ROZHODNUTIE RADY (EÚ) 2019/1017
         zo 14. júna 2019
         o pozícii, ktorá sa má v mene Európskej únie zaujať v rámci Rady členov Medzinárodnej rady pre olivy (IOC), pokiaľ ide o podmienky týkajúce sa pristúpenia vlády Gruzínska k Medzinárodnej dohode o olivovom oleji a stolových olivách z roku 2015
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 3 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Medzinárodná dohoda o olivovom oleji a stolových olivách z roku 2015 (ďalej len „dohoda“) bola 18. novembra 2016 v hlavnom sídle OSN v New Yorku podpísaná v mene Únie v súlade s rozhodnutím Rady (EÚ) 2016/1892 (1), s výhradou jej uzavretia k neskoršiemu dátumu. Dohoda nadobudla platnosť predbežne 1. januára 2017 v súlade s jej článkom 31 ods. 2
                  
               
                     (2)
                  
                  
                     Dohoda bola uzavretá 17. mája 2019 rozhodnutím Rady (EÚ) 2019/848 (2).
                  
               
                     (3)
                  
                  
                     Podľa článku 29 dohody má Rada členov Medzinárodnej rady pre olivy (ďalej len „Rada členov“) stanoviť podmienky pre pristúpenie vlády k dohode.
                  
               
                     (4)
                  
                  
                     Vláda Gruzínska podala formálnu žiadosť o pristúpenie k dohode. Rada členov by preto mala byť vyzvaná, aby na svojom budúcom zasadnutí alebo v rámci postupu prijatia rozhodnutí Rady členov výmenou korešpondencie stanovila podmienky pre pristúpenie Gruzínska, pokiaľ ide o účastnícke podiely v IOC a lehotu na uloženie listiny o pristúpení.
                  
               
                     (5)
                  
                  
                     Vzhľadom na to, že Gruzínsko rozvíja svoj sektor olív, pokiaľ ide o spotrebu aj produkciu, pristúpenie Gruzínska k dohode za určitých podmienok by mohlo posilniť Medzinárodnú radu pre olivy, najmä so zreteľom na jej snahu zjednotiť vnútroštátne a medzinárodné právo týkajúce sa vlastností výrobkov z olív s cieľom vyhnúť sa akýmkoľvek prekážkam v obchode.
                  
               
                     (6)
                  
                  
                     Je vhodné stanoviť pozíciu, ktorá sa má zaujať v mene Únie v Rade členov, pretože rozhodnutia, ktoré sa majú prijať, budú mať právne účinky pre Úniu vzhľadom na to, že budú mať dopad na rozhodovací pomer v Rade členov v prípade, že v súlade s článkom 10 ods. 4 dohody sa rozhodnutia neprijmú vzájomnou dohodou,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať v rámci Rady členov Medzinárodnej rady pre olivy na jej budúcom zasadnutí alebo v rámci postupu prijatia rozhodnutí Rady členov výmenou korešpondencie, pokiaľ ide o podmienky týkajúce sa pristúpenia vlády Gruzínska k dohode, je uvedená v prílohe.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Luxemburgu 14. júna 2019
            
               
                  Za Radu
               
               
                  predseda
               
               E.O. TEODOROVICI
            
         
         
            (1)  Rozhodnutie Rady (EÚ) 2016/1892 z 10. októbra 2016 o podpise v mene Európskej únie a predbežnom vykonávaní Medzinárodnej dohody o olivovom oleji a stolových olivách z roku 2015 (Ú. v. EÚ L 293, 28.10.2016, s. 2).
         
            (2)  Rozhodnutie Rady (EÚ) 2019/848 zo 17. mája 2019 o uzavretí Medzinárodnej dohody o olivovom oleji a stolových olivách z roku 2015 v mene Európskej únie (Ú. v. EÚ L 139, 27.5.2019, s. 1).
      
      
         
            PRÍLOHA
            Únia podporuje pristúpenie vlády Gruzínska k dohode na budúcom zasadnutí Rady členov alebo v rámci postupu prijatia rozhodnutí Rady členov výmenou korešpondencie za predpokladu, že účastnícke podiely Gruzínska sa vypočítajú podľa vzorca stanoveného v článku 11 dohody a že lehota na uloženie listiny o pristúpení umožní Gruzínsku pristúpiť k dohode čo najskôr. V prípade, že sa uloženie listiny o pristúpení neuskutoční v rámci lehoty, Únia môže v následných rozhodnutiach, ktoré má prijať Rada členov, podporiť predĺženie lehoty na uloženie listiny o pristúpení.